ངས་བལྟས་པ་ན་རྨ་ཤུལ་དེ་ད་ལྟ་བལྟས་ན་ཧ་ཅང་ཆེན་པོ་ཞིག་མ་རེད་མོད།དེང་ཐོག་ད་ལྟ་ལས་འཇིགས་པོ་ཡོད་པར་མ་ཟད་ཁོ་རང་གི་སྐབས་དེའི་ན་ཟུག་ཀྱང་ཧ་ཅང་ཆེན་པོ་བྱུང་ཡོད་པ་འདྲ།དེ་བས་སྐབས་འདིར་ང་རང་ཡང་མགོ་བོ་དུད་ནས་སྡོད་པ་ལས་ཁོ་ལ་ཅི་ཞིག་བཤད་ན་འོས་པ་ཡང་མི་རྟོགས།གང་ལྟར་ངའི་སེམས་གཏིང་ནས་མི་རོ་རྩེ་སྒྲུང་་ཀློག་ཐུབ་འདོད་ཀྱི་རེ་བ་ནི་མེ་ལྕེ་ལྟར་མཆེད་འོང་།རྣམ་རྒྱལ་གྱིས་ཕུ་ཐུང་ཕྱིར་གོན་རྗེས་ང་ཚོ་ལས་ཉམས་མྱོང་ཆེ་མདོག་གིས་།ཡི་གེ་འདོན་ན་སྙིང་སྟོབས་དང་བཟོད་བསྲན་ཆེ་དགོས་པ་རེད་ཟེར།ཚིག་དེ་ནི་ཕལ་ཆེར་ཁོའི་ཨ་ཁུས་ཁོ་རང་ལ་བཤད་པའི་ཚིག་ཡིན་པ་འདྲ་ལ་སྐད་ཆ་བཤད་སྐབས་ཀྱི་རྣམ་འགྱུར་ཡང་ཨ་ཁུས་ཁོ་རང་ལ་བཤད་སྐབས་ཀྱི་རྣམ་འགྱུར་ལ་ལད་མོ་བྱས་པ་ཡིན་པར་སྣང་།